མདོ་སྨད་གཅན་ཚ་ནི་ཡུལ་མིང་ཞིག་ཡིན།གཅན་ཚ་ཞེས་པ་ནི་གཅན་འཕྲང་དང་རྨ་ཆུའི་ཚ་འགྲམ་གཉིས་ཀྱི་བསྡུས་མིང་སྟེ།གཅན་འཕྲང་ཞེས་པ་འཕྲང་འགག་གི་དོན་ཡིན་པས་སྟོད་ན་སུམ་པ་འགག་དང་སྨད་ན་ཤ་བོ་འགག་ཡོད་པའི་བར་གྱི་རྨ་ཆུའི་ཉིན་སྲིབ་ཕྱོགས་ཀྱི་འགྲམ་ངོགས་ལ་གོ་ཞིང་།དེ་ནི་ས་བབ་དམའ་ཞིང་ཚ་བ་ཆེ་བའི་ས་ཁུལ་ཡིན་པས་དེ་ལ་གཅན་ཚ་ཟེར།རྨ་ཀླུང་ཕྱུག་མོ་དལ་བུར་འབབ་པའི་འགྲམ་ངོགས་སུ་ས་བབ་ཧ་ཅང་དམའ་བ་དང་ས་གཤིས་ཤིན་ཏུ་ལེགས་པས་སིལ་སྡོང་དང་སྔོ་ཚོད།འབྲུ་རིགས་སོགས་འདེབས་འཛུགས་ལ་ཕུན་སུམ་ཚོགས་པའི་ཆ་རྐྱེན་འཛོམས་ཕྱིར།མཚོ་སྔོན་ཞིང་ཆེན་ནས་བཤད་ན་འབྲུ་རིགས་དང་བཅས་པའི་འདེབས་འཛུགས་ཀྱི་ཐོན་ཚད་ཧ་ཅང་མཐོ་བའི་ས་ཁུལ་ཞིག་ཡིན་པ་དང་།གནས་འདིའི་སྟོད་སྨད་རི་དང་ཆུ་ཡིས་བརྒྱན་པའི་སའི་ཡོན་ཏན་ཕུན་སུམ་ཚོགས་པར་གྲུབ་ཅིང་།རི་ཆུ་བར་གསུམ་གྱི་རང་བྱུང་གི་ཐོན་ཁུངས་ཀྱིས་གཅན་ཚའི་ངལ་རྩོལ་མི་དམངས་ཀྱི་འཚོ་བའི་ལས་བགོས་ཀྱང་གཙོ་བོ་རོང་འབྲོག་གཉིས་ལ་དབྱེ་བ་དང་།འབྲོག་པའི་རྩྭ་ས་དང་རོང་བའི་ཞིང་ས་ཤིན་ཏུ་གཤིན་པོར་གྲུབ་པ་འདི་གནའ་ནས་ད་བར་དུ་གཅན་ཚའི་ཡུལ་གྱི་འགྲོ་བ་མིའི་འཚོ་བའི་རྟེན་གཞིར་གྱུར་ཡོད་པ་རེད།